Papersnake/gushiwen huggingface dataset:
棉江欸乃九章并序 其四 海门
周彦敬（明代）

渔翁互歌兮海门上，冯夷奔遁兮海潮壮。云溶溶兮秋风高，天苍茫兮日晃朗。

商船去兮淩风过，鲸鲵掀兮银山嵯峨。望望仙舟兮冲晓发，玉人劝郎兮无渡河。

忘机之人兮其乐孔多，有鱼梁兮在中涡。发一啸兮江沱水白，山青兮情将若何。
示山友
释文珦（宋代）

地僻断知闻，相过知有君。
晴溪堪数石，晚岫暗通云。
果熟猨无数，松高鹤不群。
深居岂无事，终胜世纷纷。
贫妇行
陈藻（宋代）

故人身死妻贫病，买药无钱留性命。
半箪赤饭一盂蔬，对不能性双泪迸。
阿官卖田妾未归，税在夫家田卖谁。
乡胥改割全隐匿，妾典衣裳空被追。
零落生涯种片园，朝朝夜夜盗开门。
邻翁苦妾妾租客，客也无输叫妾论。
那更双棺四缶灰，伐山博米图葬埋。
坞呼豪强欺妾夺山去，不许盐丁燃妾柴。
十岁孤儿出县庭，空手携状投杳冥，
黄堂走罢走使軿。文书送县已三月，
依旧含冤说我听。
奉和御制笔歌
夏竦（宋代）

制之精兮汉宫之双管，锋之妙兮赵国之修毫。自承掌握济群用，觚与椠兮难施劳。

古今罔不达，淑慝将何逃。深仰玉蟾均砚滴，讵惭金马制书刀。

颉皇观迹虫篆兴，纤端积润八体成。写图始告姬公瑞，错宝终传路扈名。

上圣惟聪炳帝文，宸章奎画冠生民。洒翰翠珉垂睿式，珥彤丹地宠儒臣。
满江红 新春敬用遁庵韵
段成己（金朝）

料峭东风，吹醉面、向人如旧。凝伫立、野禽声里，无言搔首。

庭下梅花开尽也，春痕巳到江边柳。待人閒、事了觅清欢，身先朽。

菟裘计，何时有。林下约，床头酒。怕流年不觉，鬓边还透。

往事不堪重记省，旧愁未断新愁又。把春光、分付少年场，从今后。
望登莱
洪良浩（清代）

我国西环水，华人谓大瀛。鲁连夸一死，秦帝羡长生。

三山非别界，千古冒虚名。痴梦真堪笑，题诗代史评。
读酒徒传赠张子
区大相（明代）

鼎鼎百年内，斯人始达生。沉酣寄天地，沾醉傲公卿。

五岳移糟寄，三江洗玉觥。梅花澄宿酝，竹叶解朝醒。

足了一生事，何论万古名。最宜看月上，难待是河清。

北海樽罍满，东山丝管鸣。不能酬酒诰，秉烛也同倾。
挽周畏知母俞夫人二首
赵蕃（宋代）

卜兆虽自古，迩来闻见殊。
一言福后嗣，百计走愚巫。
用意非流俗，惟贤毕此涂。
徐看好兄弟，玉立骋天衢。
题钱舜举画梨花
柯九思（元代）

洛阳城西千树雪，走马看花遍阡陌。金鞭换酒为沈□，烂醉花前扶不得。

粉香薰透诗人脾，思入吴笺洒残墨。别来风雨难为春，客怀几度孤清明。

壮游回首已陈迹，一声啼鸟心魂惊。苕溪居士获天趣，造化潜移不知处。

玉容寂寞澹春寒，犹记香山旧时句。羡君好古清有馀，励志耻作黄金奴。

梅边握手恨不早，老眼半世空江湖。画图诗笔耀当代，大嚼屠门意殊快。

更须什袭为珍藏，静里春光常自在。
集吴香亭太常斋见所藏孙雪居董香光书画合册作歌
黄景仁（清代）

人言诗妙画难尽，我言是诗皆画境。人言书妙从画参，我言画亦书理兼。

云闲董尚书，书法昔无敌。挥写唐人五七言，金壶汁破霞笺色。

汉阳太守孙雪居，力追诗意为补图。忽忘笔墨在何许，时见云烟空欲无。

咫尺何论万里势，萧瑟苍茫极能事。是书是画两不分，呵成一片青霞气。

汉阳烟树连晴川，两公宦游争后先。我亦楼头访崔颢，昔人不见心茫然。

古人多少登楼客，名籍谁应跨鹤仙。太常先生重毫素，不薄今人尤爱古。

寒宵觞客观宝台，墨光酒气相旋舞。我于斯事罕一优，不嫌百读揩昏眸。

祇今墨妙知谁似，俯仰人间三百秋。
连理枝
李白（唐代）

雪盖宫楼闭，罗幕昏金翠。斗压阑干，香心澹薄，

梅梢轻倚。喷宝猊香烬、麝烟浓，馥红绡翠被。

浅画云垂帔，点滴昭阳泪。咫尺宸居，君恩断绝，

似遥千里。望水晶帘外、竹枝寒，守羊车未至。
露华 残月
李佩金（清代）

星疏云敛。正莲漏将残，树影低转。忽逗惺忪，依旧一痕秋浅。

怜染那忍先眠，夜夜照人清减。还知否，眉梢恨多，偏是侬见。

小庭暑退纨扇。便误拜深深，香袅心篆。怎奈一回憔悴，一回长叹。

剩得前度闲愁，挂在宝帘银蒜。罗衣冷，花魂和梦销黯。
洛神图
凌云翰（元代）

子建才名托楚辞，为因留枕寄相思。泱泱洛水清无底，谁见惊鸿照影时。
梦真空道人访余楼上
叶梦熊（明代）

梦中天际见层楼，楼上袈裟续旧游。颜色忽惊沧海别，杖藜犹带白云浮。

百年山月三更话，一笑桃花万顷流。愧我飘零劳慰藉，暮春重许碧峰头。
谢荆幕孙郎中见示《乐府歌集》二十八字
齐己（唐代）

长吉才狂太白颠，二公文阵势横前。

谁言后代无高手，夺得秦皇鞭鬼鞭。
林居
张耒（宋代）

林居观变化，寒暑无时停。
日月迭奔走，汲汲作昏明。
彼人于其间，起妄自经营。
宁知运之去，不受如力争。
终古一逝川，圣达亦叹惊。
寄言夸毘子，豪夺竟何成。
送益路提刑谢师厚郎中三首 其三
刘挚（宋代）

岁晏风云剑外天，故宫形势旧山川。地环锦绣三千里，兵后歌钟一百年。

金马已陈公子赋，海棠应补少陵篇。官私侈忲斯民病，可贺于今使者贤。
杂诗，己卯自春徂夏，在京师作，得十四首 其十四
龚自珍（清代）

欲为平易近人诗，下笔清深不自持。洗尽狂名消尽想，本无一字是吾师。
石桥
洪适（宋代）

悬磴跨幽崖，奔流漱深壑。宛然卧苍龙，天巧谢镌凿。

万木森前山，笙竽真籁作。长啸斥猩猱，来巢怖乌鹊。

莓苔助危梁，下瞰心胆落。横前限翠屏，峭壁旁如削。

于此判尘凡，只尺遂绵邈。飞锡蹑空虚，楼台变林薄。

宝辉觌华灯，金翰过神雀。二年佐铜虎，渠能解羁络。

来烹紫云腴，寒瓯散葩萼。奇事订前闻，诗成识层阁。
元日
文天祥（宋代）

金虬衔日出，铁骑勒春回。
天上青门隔，人间白发催。
霜寒欺旧草，山晚放新梅。
环堵甘牢落，东风枉却来。
玉楼春 苦雨旅怀
李雯（清代）

千山染就朦胧碧，杜宇惊人啼怨魄。绿窗长日守芭蕉，帘额沈沈无燕入。

湿云底死连朝夕，不管相如犹倦客。好将单枕画潇湘，梦到巫山■里隔。
泰泉山中观泉
李时行（明代）

江南佳胜地，帘泉擅幽奇。危岑悬万仞，径石回参差。

岩端蔼瑞悬，涧底生灵芝。阴崖寒逼袂，回峰翠成围。

班荆俯流水，坐石看残碑。鸾歌杂樵语，宾从相谐嬉。

十年注幽想，兹辰慰所思。顾瞻还踯躅，游盘下逶迤。

禅关昔宏敞，接目空遗基。□□理所干，往事安足疑。

惟有遨游侣，千秋长若斯。
偈二十四首 其六
释守卓（宋代）

开眼即迷，闭眼即错。古佛巴鼻，何处摸索。
次韵范侍郎寄赵校正
方岳（宋代）

呜呼小雅废，边角摇军声。
采芹旧青衿，亦须事力征，
朱轓挟武将，白眼轻儒生。
区区众浊间，嗟子难为清。
向来意佑如，岂惟以文鸣。
乃今事大谬，老气犹峥嵘。
论事抉石猊，摛辞吸川鲸。
久抱一束书，空山卧月明。
窃忧蠢诐胡，鳞介腥神京。
幸存三寸舌，宁守二尺檠。
有愚欲献璞，无意望报琼。
云何山阴兴，莫写塞下情。
竹床撼夜柝，茅屋荒秋城。
回首阊阖门，何啻九万程。
愿言大白低，滁山足春耕。
堂皇坐醉翁，开阖延群英。
听叫居亲求语
释绍昙（宋代）

幼把儒冠飏壁根，朅来巾侍乳峰僧。吟诗清苦规寒子，舂碓辛勤慕老能。

锦镜闲看花琐碎，瀑崖戏击玉棱层。惜分阴语宜鞭策，望汝来挑暗室灯。
中秋仲宣楼送秦藩伯之滇南
温纯（明代）

萧瑟登楼听郢歌，共怜王粲住征舸。逢秋岭月当檐胜，恋客江花入槛多。

云里象人瞻日色，天涯鸡足待春波。使君一去千山隔，尺素遥看雁影过。
【双调】雁儿落过得胜令　春游
吴西逸（元代）

人衔白玉杯，马纵黄金辔。帘栊燕影闲，院落莺声碎。酒瓮浸玻璃，睡帐揭
金泥。醉写评花句，梦随芳草池。别离，天远书难寄。芳菲，红残春又归。　题情
春闲芍药瓶，尘淡菱花镜。香消翡翠炉，扇冷犀红柄。终日倚山屏，无意理
银筝。独坐愁偏甚，孤眠睡不成。长更，月冷鸳衾剩。愁凝，最无情窗下灯。　叹世
高阳酒更酡，栗里诗难和。风清弦管声，月淡珠玑唾。青镜苦消磨，白发尽
婆娑。门外桑榆景，庭前荆棘科。蹉跎，白日空闲过。风波，浮生无奈何。春花
闻杜鹃，秋月看归燕。人情薄似云，风景疾如箭，留下买花钱，趱入种桑园。茅
苫三间厦，秧肥数顷田。床边，放一册冷淡渊明传。窗前，抄几联清新杜甫篇。
升山灵岩寺
曾巩（宋代）

修竹长松十里阴，任敦烧药洞门深。
独闚金版惊人语，能到青霞出世心。
鸡犬亦随云外去，蓬瀛何必海中寻。
丹楼碧阁唐朝寺，钟呗香花满旧林。
延平天庆观
王初（唐代）

剑化江边彩构新，层台不染玉梯尘。
千章隐篆标龙简，一曲空歌降凤钧。
岚气湿衣云叶晚，天香飘户月枝春。
盟金早晚闻仙语，学种三芝伴羽人。
春分后入东土无日不与诸花共朝夕也
郭之奇（明代）

不是憨春不自知，八千川陆总花时。风光一半销南楫，烟景三分付北骑。

道左中心微我适，枝头偏反更谁思。独怜烂熳红深处，九十春怀并在兹。
江上阻风
宋祁（宋代）

百尺危樯倚曙空，古祠箫鼓隔丹枫。
谁将一只仙人箭，换作樵溪旦暮风。
风人诗四首 其四
陆龟蒙（唐代）

闻道更新帜，多应废旧旗。征衣无伴捣，独处自然悲。
庚午蛾眉亭
张埴（宋代）

漠漠西淮云散，滔滔东海潮归。
鸥鸟飞来石壁，柳花扑上人衣。
浚井
苏轼（宋代）

古井没荒莱，不食谁为恻。
瓶罂下两绠，蛙蚓飞百尺。
腥风被泥下，空响闻点滴。
上除青青芹，下洗凿凿石。
沾濡愧童仆，杯酒暖寒栗。
白水渐泓渟，青天落寒碧。
云何失旧秽，底处来新洁。
井在有无中，无来亦无失。
登钱山望菰城慨然而赋
黄溍（元代）

吴兴水为州，诸山若浮萍。况此一培塿，琐屑世未名。

所欣渔樵居，乃与缁锡并。种竹有万竿，结茅无十楹。

老僧解人意，踪履能相迎。芳草被行径，朱藤暗岩扃。

萧条空阶暮，日照莓苔青。犹嫌所历卑，未极游眺情。

耸身白云上，始见春申城。想当高会时，楼观飞青冥。

竭海荐罍勺，穷山羞鼎铏。安知千载后，寂寞无人行。

煌煌冠盖区，壤壤狐兔茔。归来朱门客，听此松风声。
讽临安试
淳佑士人（宋代）

南省观图丧一名，补闱又试万人英。
两重门阈如天险，十有七人倒地横。
谁设秦阬来贡院，枉教唐士梦登瀛。
云山万里家何在，月白风清鬼哭声。
千秋阁四首为司马汪公赋阁在千秋里中 其三
胡应麟（明代）

紫气青都属望来，荧皇飞搆入崔嵬。玄龟左右图书出，翠鹫东西法象回。

草就滕王千客避，藜然天禄万灵陪。莫誇名姓麒麟上，别擅乾坤在草莱。
杏花春雨
蒋伟（清代）

好花容易占春光，十二阑杆倚额妆。寄语曲江春燕子，共邀雨露待新郎。
送绰上人归后庵
张镃（宋代）

春风吹倒人，禅师出山来。
相陪坐几月，口边生尘埃。
夏风吹长树，禅师归山去。
为嫌城里热，再三留不住。
学诗无后先，到此如狂颠。
有问是谁格，且疑三十年。
过横岭书信臣宅壁
蔡槃（宋代）

马嘶残月醉醒中，行尽天涯西复东。
两鬓欲霜难讳老，一心忧国不妨穷。
只今世路浑如水，从旧交情独有公。
彭泽门前昔时柳，也应相傍得春风。
速速去去五解八月二十六日郡城纪事作
姚燮（清代）

绣旗大布帐，四角碇铁城头莎。东帐老兵击柝，西帐健卒起而鸣锣。

鸣锣击柝，呼呼呵呵。觌面错愕交耳，速速去去，倏忽轻趫巡走如掷梭。

手指东南云，云头山脚相摩搓。云中赤火，闪闪霍霍，似有镞声砉騞千百碆。

下顾江水，宛延一线，无风翻波。过江乱鸟，塌翼结阵，西向嗷嗷觅林柯。

嗷嗷飞飞，速速去去，栖止不得林柯。前有抽矢而睨者，后有罻罗。

城头军士若防若避，各各偃旗卷帐，带甲手横长戈。

我趋东门城，见守门卒吏短衣带刀，排立城下。闻西街喝道，掠地鸣鞭声隆隆，长跪向烂地，不知没泥到踝。

顿首拱手，屏息迎接官者。官者不知谁何，蓝顶貂翎红缨，长髯如戟面涂赭。

左手持令箭，右手结辔鞍唇，匆促下马。口作喋喋辞，以靴蹴瓦，其气汹汹，似不可惹。

但见府尹知县，肩舆张盖，东牵西扯，下及佐吏千把。

一一出城入城，流汗沐面，抠衣相跁跒。速速去去，筑埵筑垛，呼兵不应，涎枯喉哑。

关城门，关城门，城门不得关。百姓仓皇拥挤，速速去去相探视，手足钩棘肩推扳。

须臾败而逸者，沿江过渡，入城络绎，其势如崩山。

臂带颈襕，衣襦不完，面焦身漆，行步蹒跚，谁辨其为兵与官？

亦有雇夫舁笼扶板，蒙被过顶，沥血声嘶酸。可怜翁妪妇女幼稚，翘足延颈当路叫欢。

望爷觅子寻夫呼哥索弟，悲泪交汍澜。不愿无火伤刀箭瘢，但愿不受战殁全尸还。

咄咄嗟嗟，大难大难，官长不得弹压，守城兵卒各各摇首顾视灰其颜。

使我一寸心，亦作千刀剜。急趋急趋，向东渡头，水急分东西流。

撑篙打橹，扬扬意气，一人索百钱，四五十人同一舟。

踉跄后至，挨挤不得渡，挨挤落水，落水复上水，自恨不如凫鸥。

且止止休休，仰看天色苍黄，日堕城觜，俯听彫杨乱荻，其声飕飂。

奈何有官来，官何来，官来寻渡，有卒壮健，十十五五，环拥一驺。

不衫不履，恐人相识，掩面低头。但言速速去去，去去速速，不知往何所投。

且止止休休，踉跄后至，望渡而泣，皆尔兵民，已一日不得粮与糇。

仆来觅我渡头，牵我衣向我耳语。急牵仆衣，随势拥人入城，速速去去。

东巷市早停，西街运货关铺。短衣执梃守门，当路遗舄堕帽，满街倒栅横枑。

日落天昏昏，狂飙过耳，声摧城树。似有万千百人，哭声与鬼号謼。

入门见我老亲，老亲方解袜易屦。弟妹扶母出堂，环坐慰问，其乐莫可言喻。

砍木作柴炊釜粱，馀柴烹栗芋。斯时东邻西邻，鸡亦不闻鸣，狗亦不闻呴。

但闻张灯张皇，催老促幼呼。速速去去，使我家人停餐废箸。

笑不得笑，悲不得悲，行不得行，住不得住。孤灯破楼坐难曙，四壁摇摇愕相顾。
予与会孟同游古心先生之门死生契阔今见其十年前与仲实诗帅初记和予亦继焉
牟巘（宋代）

扰扰人间万事尘，旧交无奈白头新。此翁固是同门友，今日真头旷世人。

千里赏音知绝识，九秋落木见横陈。也休频把遗篇看，说到铜人更怆神。
泂酌亭诗?并引?
苏轼（宋代）

．琼山郡东，众泉觱发，然皆冽而不食。
丁丑岁六月，轼南迁过琼，始得双泉之甘于城之东北隅，以告其人，自是汲者常满，泉相去咫尺而异味。
庚辰岁六月十七日，迁于合浦，复过之。
太守承议郎陆公，求泉上之亭名与诗。
名之曰泂酌，其诗曰：泂酌彼两泉，挹彼注兹。
一瓶之中，有渑有淄。
以瀹以烹，众喊莫齐。
自江徂海，浩然无私。
岂弟君子，江海是仪。
既味我泉，亦哜我诗。
成父携酒过余作二绝 其二
韩淲（宋代）

晓甑无炊从妇嗔，也须料理瓮头春。殷勤遗我非无意，应笑茅柴但湿唇。
张博士以壶觞过访余病不能起迓赋谢此章
胡应麟（明代）

野外孤篷系白茅，斋头长铗倚青郊。壶倾博士莲花酿，盘载先生苜蓿殽。

海岱云霞驱别梦，天涯冰雪绾穷交。亦知凡鸟堪题字，浪逐扬雄赋解嘲。
约茗龙缝泉用山谷谢黄司业寄惠山泉韵
秦臻（清代）

偶持矞云小苍璧，相约试泉不用书。山骨清裂暗脉动，乳水决窦生露珠。

我心久枯舌不腴，活火乍发蟹眼如。煎成一瓯竞先饮，撑肠五岳浇为湖。
夜上受降城闻笛
李益（唐代）

回乐烽前沙似雪，受降城外月如霜。(回乐烽 一作：回乐峰)
不知何处吹芦管，一夜征人尽望乡。
嘉祐寺留别丕上人
皮公弼（宋代）

两年无惠及编氓，蜀道天难六月行。深羡高僧捐世累，竹风湖处听泉声。
偈颂四首
释师远（宋代）

今朝二月半，百华开烂熳。
云绕翠峰头，莺啼杨柳岸。
观音借路翠，文殊分主伴。
独有解空人，支筇浑不管。
直饶天外雨华飞，翻覆都来是这汉。
齐安秋日
张耒（宋代）

齐安荒僻郡，平昔处放臣。
幸此公酒美，复此高秋晨。
百忧虽抢攘，一榼奈芳醇。
举杯三酌后，遥作葛天民。
假摄池州留别东溪隐居
朱湾（唐代）

一官仍是假，岂愿数离群。愁鬓看如雪，浮名认是云。

暂辞南国隐，莫勒北山文。今后松溪月，还应梦见君。
示儿
陆游（宋代）

舍东已种百本桑，舍西仍筑百步塘，早茶采尽晚茶出，小麦方秀大麦黄。
老夫一饱手扪腹，不复举首号苍苍。
读书习气扫未尽，灯前简牍纷朱黄。
吾儿从旁论治乱，每使老子喜欲狂。
不须饮酒径自醉，取书相和声琅琅。
人生百病有已时，独有书癖不可医。
愿儿力耕足衣食，读书万卷真何益！
论交
李咸用（唐代）

行亏何必富，节在不妨贫。易得笑言友，难逢终始人。

松篁贞管鲍，桃李艳张陈。少见岁寒后，免为霜雪尘。
隐语三首呈通判库部 其一
刘攽（宋代）

梧上生枝复隔年，白头倾盖两欢然。满城童子垂髫发，竹马羊车戏路边。
龙南玉石岩
钟胄（宋代）

万石结丛林，萦回鸟道深。山高云漠漠，洞古绿阴阴。

壁拥虬龙篆，崖悬钟鼓音。不须愁日暮，胜景且追寻。
秋日闲中戏呈杨志道长官
苏葵（明代）

竹影移阴过院迟，日长人困漫支颐。寒蝉抱叶初偏聒，社燕穿帘惯又辞。

无奈兴亡嫌读史，拙于美剌懒寻诗。不知谁解如黄绮，须就高山一局棋。
玉泉院荔枝轩
杨朏（宋代）

曾观荔枝图，几费丹青妆。能红能紫亦能绿，不能写得天然香。

曾读荔枝谱，品品堪第一。较量滋味论高低，大抵闻名不闻实。

我疑真宰推化工，安排百果分番红。杏梅桃李不足数，先教碌碌随春风。

锦囊玉液相浑沦，百果让作东南元。别有真香与味色，一时分付荔枝轩。
晚登南冈望都邑宫阙二首 其一
高启（明代）

落日登高望帝畿，龙蟠山下见龙飞。云霄双阙开黄道，烟树三宫接翠微。

沙苑马闲秋猎罢，天街车斗晚朝归。明朝欲献升平颂，还逐仙班入琐闱。
黄州杂诗二首
瞿汝稷（明代）

明月翔云汉，何心众忧喜。
管弦醉兰卮，笳斗悲战垒。
盈缺不自期，二陆从所履。
当此清辉溢，流照山川美。
幽槛伫虚白，素心澹于水。
鸿荒非我先，酬酢巢居子。
云胡北林鹊，惊飞未能已。
援瑟扣清角，怅望扶桑涘。
游海珠寺 其一
赵善鸣（明代）

渺渺洇波护佛灯，回澜光浸海云腾。涛声入座清饶几，客子维云静对僧。

两岸楼台随景见，长江帆影与时更。此中妙义原无住，正是禅家第一层。
元宵同张钦夫邵怀英分韵得红旗字 其一
张孝祥（宋代）

佳月妒纤云，微和扇东风。聊持一杯渌，共此千灯红。

吾宗延阁英，圣学与天通。且最治郡课，遂收活国功。
嘲周颛
座客（唐代）

龙津掉尾十年劳，声价当时斗月高。

惟有红妆回舞手，似持霜刀向猿猱。
反招隐
刘敞（宋代）

伊尹乐尧舜，伯夷傲姬周。颜生一箪瓢，陋巷亦自休。

岂不困寂一，时俗非所谋。脱身洒泥滓，缅与前人游。

嗟哉波上凫，徒为信沈浮。鸿鹄假长风，不能占渠沟。

晞羽扶桑阿，刷翼沧海流。世途既超邈，矰缴何足愁。

所以狂接舆，肆歌悟东丘。触时怀慷慨，视世悲蜉蝣。

哲人有先觉，达者无近忧。绮皓吾所师，绪言起长讴。
禅人请赞
释师范（宋代）

僻性拗木枕，天生没意智。
自已独冤家，佛祖闲奴婢。
尝闻一饱忘百饥，今日山僧身便是。
送王宁国
释居简（宋代）

习习凉薰至自南，诗人官满策归骖。腰缠简短聊遵约，家法森严贵不贪。

政入民谣歌得一，月临山驿赋成三。独馀寻丈鸣弦地，仪表江东古子男。
寓蓬莱馆
陆游（宋代）

桐叶吹残蕉叶黄，驿窗微雨送凄凉。
长安许史无平素，莫恨栖栖立路旁。
德麟以书相招云已与潘仲宝在中庐可自酇来同
李廌（宋代）

地上云居有梵天，碧池灵脉泻双泉。
不应胜地能埋没，政欲因君佳句传。
酬安秘丞歌诗集
王禹偁（宋代）

我闻天有二十八个星，降生下界为英灵。东方曼倩萧相国，至今留得终天名。
又闻地有三十六所洞，洞中多聚神仙众。
神仙负过遭谴谪，谪来人世为辞客。
李白王维并杜甫，诗颠酒狂振寰宇。
今来相去千百年，寥落乾坤闃无睹。
皇天何不生奇人，庸儿蠢夫空纷纷。
夜眠朝走不觉老，饭囊酒瓮奚足云。
陶丘忽见安秘书，星精仙骨真有余。
月中曾折最高桂，趁出玉兔惊蟾蜍。
示我歌诗百余首，笔锋闪闪摩星斗。
乍似碧落长拖万丈虹，饮竭四海波澜空。
又似赤晴乾撒一阵雹，打折琼林枝倒卓。
夜来梦见李长吉，叩头再拜须来乞。
自言失却照海珠，至今黑坐骊龙窟。
方知安侯不是星辰类，即是神仙辈。
不然又争得标格峻迈，文辞颠怪。
有时醉起一长嚧，八极风清鬼神骇。
他年却入蓬莱宫，休使麻姑更爬背。
夏州崔常侍自少常亚列出领麾幢十韵
杜牧（唐代）

帝命诗书将，登坛礼乐卿。三边要高枕，万里得长城。

对客犹褒博，填门已旆旌。腰间五绶贵，天下一家荣。

野水差新燕，芳郊哢夏莺。别风嘶玉勒，残日望金茎。

榆塞孤烟媚，银川绿草明。戈矛虓虎士，弓箭落雕兵。

魏绛言堪采，陈汤事偶成。若须垂竹帛，静胜是功名。
春景 春草步步绿
刘辰翁（宋代）

何苦怀芳草，无情绿又新。年年生古道，步步是青春。

愁碧连分袂，飞红堕舞茵。一筇当秀野，万里亦随人。

莽苍成芜楚，烟绵又入秦。长安红紫陌，罗袜已生尘。
九月六日小饮醒後作
陆游（宋代）

短剑悲秦侠，高歌忆楚狂。
酒醒愁袬袬，香冷梦伥伥。
屋老垣衣茂，池深石发长。
地炉须早计，衰病怯新霜。
徐孺子亭
文星瑞（清代）

东汉党人盛，翛然能独醒。青天何皎皎，一鹤在空冥。

高士已长往，南州余此亭。白蘋满湖上，我欲荐芳馨。
明日重九，亦以病不赴述古会，再用前韵
苏轼（宋代）

月入秋帏病枕凉，霜飞夜簟故衾香。
可怜吹帽狂司马，空对亲舂老孟光。
不作雍容倾坐上，翻成肮脏倚门傍。
人间此会论今古，细看茱萸感叹长。
眼儿媚·记得年时想荼
汪元量（宋代）

记得年时想荼。蝴蝶满园飞。一双宝马，两行箫管，月下扶归。而双寂寞人何处，脉脉泪沾衣。空房独守，风穿帘子，雨隔窗儿。
题竹
贡性之（元代）

美人环佩玉玲珑，骑得青鸾下碧空。寂寞湘魂招不返，凤箫声断月明中。
虞美人 题钱德钧水村图
汤弥昌（元代）

翰林妙写溪村趣。茅屋知何处。溪翁想像住溪湾。

一笑如今，家溪画图间。

西风门掩芦花溆。聊与渔家伍。人间不信有张翰。

剪取吴淞，空向卷中看。
次韵王东之郊行
释绍嵩（宋代）

杖屦寻春事，偷分暇日工。
幽花欹照水，独树迥含风。
路极阴溪裹，桃开晓色中。
一年春好处，分付少陵翁。
清明日维扬舟中作
揆叙（清代）

雨丝吹遍杏花风，令节吴州插柳同。十里寻芳输杜牧，全家上冢羡庞公。

无边丽景王程里，有限韶华客路中。更喜前行烟月好，轻帆明日过江东。
挽故知容州朝请舅 其一
樊梦辰（宋代）

人物晨星似，谁欤硬脊梁。高风思靖节，流派到平塘。

勇向急流退，归来三径荒。未为先懒句，寄傲益增光。
次韵卿山主梅花
饶节（宋代）

岁事功成雪洗尘，化工著意制清新。遂教天下无双色，来作人清第一春。

未许调羹傅岩老，聊从牵兴杜陵人。遥知月下绕千匝，桃李成蹊未是频。
豫让桥
钱宰（明代）

太行之西古有豫让桥，我昔过其地，马嘶不敢骄。

黄云暗天雪欲飘，白日惨惨风萧萧。薄寒中人思慄憭，烈气黯黯梢晴霄。

岂其鬼不死，精爽若可招。我思赵襄子，既灭智伯瑶。

朝焉漆其头，暮焉亵以溲。让也愤知己，怵焉思报仇。

千金买匕首，变姓为刑囚。入宫涂厕逞雄略，誓刺赵孟不得成其谋。

脱身几何时，忠义慨莫酬。须发脱落癞以髡，口吻吞炭声哑呕。

变形行丐妻不识，仗剑伏匿桥之幽。一朝襄子驾车出，驷马骇跃惊銮镳。

于焉重叹息，豫子诚好修。智伯死无后，而子为复雠。

我方义尔不尔尤，尔不我刺将何求。暗呜叱咤索赵裘，拔剑三斫血为流。

反手自刭委道周，下报智伯死即休。噫戏吁豫桥黄草烟未消，中条积翠高嶕峣。

我思昔游心摇摇，披图为尔歌长谣。嗟哉赵孟不再脱尔死，要使万古贞烈齐中条。
六祖传付偈颂 其二 初祖
黄裳（宋代）

谁知花叶一中生，二气相催果自成。体了色空无觅处，有时人说见还婴。
宿巴东县
韦宪文（明代）

山路沿江得驿邸，巴城俯瞰急湍西。天边楚峤批鸿断，峦上川云罩树低。

磷火夜明催犬吠，叶声秋急应猿啼。看诗壁上多磨灭，欲向高崖大字题。
赠别穆元林
李颀（唐代）

贰职久辞满，藏名三十年。丹墀策频献，白首官不迁。

明主日征士，吏曹何忽贤。空怀济世业，欲棹沧浪船。

举酒洛门外，送君春海边。彼乡有令弟，小邑试烹鲜。

转浦云壑媚，涉江花岛连。绿芳暗楚水，白鸟飞吴烟。

赠赆亦奚贵，流乱期早旋。金闺会通籍，生事岂徒然。
星学
许月卿六（宋代）

星学精微蒋逸堂，濂溪一赋见行藏。
楼高照眼银溪水，万籁无声月印窗。
筱岫饮所寄红毛酒尽，复以诗来索，答之
孙元衡（清代）

世上酒龙君独步，白波翻尽卷红澜。醉乡田地须多少，不爱中原想荷兰。
小立
姚素榆（清代）

清香故故上衣襦，侬向瑶台住得无。凉露三更人独立，满身月影倩花扶。
秋日遣兴
孙应时（宋代）

清秋佳月不寻常，何限歌楼醉夜长。
要是超然尘外客，一杯差不负孤光。
鸥汎
周密（宋代）

苕边鸥汎处，净绿昼愔愔。老柳花狼藉，新秧水浅深。

烟生遥岸白，云过半溪阴。容与归桡晚，闲莺相棹吟。
题现老真
范成大（宋代）

三十年来共葛藤，如今莲社冷如冰。
茶瓜樱笋游山会，从此斋厨欠一僧。
游仙窟诗 咏花
张文成（唐代）

风吹遍树紫，日照满地丹。若为交暂折，擎就掌中看。
分得长安此去欲何依七韵送俞子宜 其二
黄衷（明代）

携手东江侧，情如浊水澜。但挹别离色，不觉樽俎欢。

曲江金镜录，而子触邪冠。努力当于迈，能令黎庶安。
次韵熏堂
释德洪（宋代）

无言桃李已垂阴，小雨南风自满襟。佳客偶来持茗盌，宝书看罢整瑶琴。

未容丝竹陶闲适，尽把云山付醉吟。图画麒麟他日事，不将行乐负初心。
再和张秋山杭州孤山二首
何梦桂（宋代）

歌舞钱塘厌说兵，悠悠往事竟何成。
钱鏐铁箭千年在，伍子鸱夷一死轻。
湖上园亭春代谢，江头潮汐月亏盈。
相逢白首休相问，见说宫门草树平。
黄鲁直先王赐帖赞
岳珂（宋代）

赐帖不知其几，而今犹其一。
四印之错出，百年之湮郁，
神呵鬼护，见此遗物。
呜呼，经固先德之所寓，
而匪止于绝世之名笔。既轶而犹此绣质，
子孙守之谨勿失。
题画竹三首为黄伴读作 其三 淇水晴晖
王翰（唐代）

淇水悠悠绿似苔，卫侯文雅亦贤才。可怜培养千年后，尽塞宣房更可哀。
绝交赠伯已二首
陈藻（宋代）

忙忙终日暂谈玄，便听闺房恶骂传。
郎婿已灰题柱志，亲闱曾教断机贤。
严陵道上杂咏七首
洪咨夔（宋代）

细草护沙连不断，疏风略雨散还收。
山田麦熟不归去，三百里江都是愁。
陪郡侯出郊劝农六绝
洪咨夔（宋代）

争问官侬子谓谁，看来似不是农师。
向人羞道闲陪涉，说与豳风七月诗。
过萍乡
阮阅（宋代）

悠悠休问渡江萍，山人毛人丹已成。
路入潇湘向西去，暮云寒日下孤城。
元祐党籍碑
陈德正（清代）

国运士气相终始，衣冠流祸何时已。事由我辈半激成，调停未罢绍述起。

当时特标乱政臣，丰碑矗立端礼门。子孙禁锢身系累，岭南万里犹君恩。

司空门下臣京记，夷列罪状分次第。某也首恶某附丽，前书具官后姓字。

颁之天下垂万世，天下万世不可欺。恩仇反覆竞一时，小人自为门户计。

好恶谁能移是非，石虽可毁名不灭。千载凛然见高节，史家记载未能详。

赖有此碑上论列，庆历之世已萌芽。中间蜀洛更纷拿，包荒无力伏莽发。

一时互指为奸邪，剥削隐然在元气。放逐殛流日多事，祖宗培植几百年。

可怜一网无遗类，消长从兹治乱分，官家别用一番人。

君不见厚陵松柏寒食路，社饭明年思老身。
送萧十八与房侍御回还
高适（唐代）

常苦古人远，今见斯人古。澹泊遗声华，周旋必邹鲁。

故交在梁宋，游方出庭户。匹马鸣朔风，一身济河浒。

辛勤采兰咏，款曲翰林主。岁月催别离，庭闱远风土。

寥寥寒烟静，莽莽夕阴吐。明发不在兹，青天眇难睹。
潮州府潮阳县灵山护国开善禅寺钟铭
释大心（元代）

道寓于器，因声以传。肖离之虚，体乾之圆。铣舞合仪，带隧有式。

不侈不弇，不窕不□。灵山之巅，有阁崔巍。明月澄波，海鲸夜雷。

发挥沉潜，开觉茫蠢。彼大千界，同归一□。
父子同赏杨寺月牡
顾逢（宋代）

世上月丹无此种，倚栏不觉夕阳斜。
百年雨露春风力，高树一根三色花。
瑟调曲四首寿陈天游府尹 其四
黄佐（明代）

天阍洞开何嵯峨，太仪发轫升紫霞。麟车翩翩鸣凤珂，仙之人兮纷如麻。

俯望南极行且歌，彤狐瑞彩映若华。九阳晞目炯不遐，注我锦席生黄芽。

千年桃实如枣瓜，荐以云液朱颜酡。琅璈柯笛参灵鼍，岁岁年年仙赏多。
次河神庙虞参军船先发余阻风不进寒夜旅泊
刘知几（唐代）

朝谒冯夷祠，夕投孟津渚。风长川淼漫，河阔舟容与。

回首望归川，连山暧相拒。落帆遵迥岸，辍榜依孤屿。

复值惊波息，戒徒候前侣。川路虽未遥，心期顿为阻。

沉沉落日暮，切切凉飙举。白露湿寒葭，苍烟晦平楚。

啼猿响岩谷，泪鹤闻河溆。此时怀故人，依然怆行旅。

何当欣既觏，郁陶共君叙。
武林书事九首
方回（元代）

明年老子六十一，最忆只身三十时。
岂料衰迟脱离乱，三孙三女四男儿。
鹤舒台
黄瑜（明代）

岩上松云飏日华，岩前瑶草杂琪花。祇应老鹤三千岁，曾见丹光化紫霞。
晴沙
于祉燕（清代）

晴沙此遥瞩，烟渚翔水禽。观其自得意，颇似余初心。

中年与世自，触物怀忧襟。因狂遂成谤，举踵多沈吟。

有时吐奇气，蒿目对山林。汗漫九垓外，谁复论知音？
辋川集二十首。白石滩
裴迪（唐代）

跂石复临水，弄波情未极。日下川上寒，浮云澹无色。
寇警初平余领试事入虔次南康道中偶感先是有佥谋附逆者故末句并及之
梁亭表（明代）

湖海频年已厌兵，顷时幕府帐初清。风销楚岸猿啼梦，云度秦初鹤唳声。

会向祖刘增感慨，敢凭卫霍借勋名。怪来底事今何似，抚剑悲歌恨未平。
题画次管玄伯韵
华宗韡（明代）

戴胜来时花正飞，鳜鱼出水荇初肥。五湖风月浑如旧，雨笠烟蓑竟不归。
孙粟第一百二十一
文天祥（宋代）

故人有孙宰，义均骨肉地。
连为粪土丛，挥手洒衰泪。
高宗明堂前朝献景灵宫十首
真宗（宋代）

琼琚锵锵，玄衣绣裳。
荐嘉升香，粢盛芬芳。
礼你莫愆，鼓钟喤喤。
曾孙之常，绥福无疆。
珍山弟慧川园即事
顾预（清代）

可知城市亦山林，不许尘埃半点侵。三尺游丝横路起，一潭秋水闭门深。

花能解语窥诗境，鱼自空行识道心。见说清溪旧池馆，只今乔木向千寻。
天宁节
杨时（宋代）

祥开若木射瑶光，淑气先春影自长。
玉陛风閒飞彩绶，兽炉烟暖袭珠囊。
云门羽鹤仪仙仗，天上蟠桃荐寿觞。
已见晶辉环帝座，定应长照鼎宫傍。
就养秦中一路察访政声闻父老俱称中丞之贤抵署喜赋三章
张藻（清代）

骖騑乍解路三千，风物秦川慰眼前。到处听来人语好，频年丰乐使君贤。

连朝话旧到更深，不尽娄江望远心。莫怪老人添白发，儿童几辈换乡音。

周遭竹屿与花潭，槛外云光映翠岚。尽有琐窗诗料在，不须回首忆江南。
艮岳百咏 长春谷
李质（唐代）

洞天风物几人知，暗得阴阳造化机。不似寒乡待邹律，四时岩际有芳菲。
题李成所画十册 其七 山市霜枫
黄公望（元代）

市散谁闻野鸟声，短桥何处旅人行。莫嫌寂历空山道，隔岸丹枫刺眼明。
晓日
吕南公（宋代）

晓日曈曈上纸窗，小炉文火近缣缃。冲愁满盏扶头酒，笑杀医师第一方。
春晓同叶秀翀登七仙坛 其二
张穆（明代）

信有神仙窟，千盘入霭霞。十年思远览，今日笑相誇。

云散方知海，莺啼复见花。夜闻多鹤驭，环佩曳风斜。
题雷峰塔南山小景
毛滂（宋代）

钱塘门外西湖西，万松深处古招提。
孤塔昂昂据要会，湖光滟滟明岩扉。
道人安禅日卓午，寺外湖船沸箫鼓。
静者习静厌纷喧，游者趋欢穷旦暮。
非喧非寂彼何人，孤山诗朋良独清。
世间名利不到耳，长与梅花作主盟。
嗟我於此无一得，曾向峰前留行迹。
天涯暮景盍归来，坐对此图三太息。
秋雨
顾炎武（明代）

生无一锥土，常有四海心。
流转三数年，不得归园林。
蹠地每涂淖，窥天久曀阴。
尚冀异州贤，山川恣搜寻。
秋雨合淮泗，一望无高深。
眼中隔泰山，斧柯未能任。
车没断崖底，路转崇冈岑。
客子何所之，停骖且长吟。
夸父念西渴，精卫怜东沈。
何以解吾怀，嗣宗有遗音。
零雨
陈曾寿（清代）

零雨仍成雪，淹连及暮春。微看草色动，不见柳条新。

冻雀依檐草，昏鸦度影频。相亲馀宿火，横集是流尘。

榻拥萧寥夜，窗窥黯淡晨。心寒所见世，蹇重已衰身。

圆觉终罹毒，犍连不忆神。由来仁者意，坚白任缁磷。
兀坐
姚益敬（清代）

兀坐觉宵沈，萧骚竹风发。雪意到残镫，虚窗半明灭。
次韵和永叔赠别择之赴陕郊
梅尧臣（宋代）

古人相送赠以言，今人相送举以酒。
酒行殷勤意岂疏，酒罢踌躇悲更有。
行当何之来者谁，陕府兵吏争迎走。
壶浆往往过函关，翰林惜别方携手。
自言老大遇知难，愿得公诗为不朽。
公因索笔作长谣，落落寓言诚十九。
我惭竹管厕宫悬，纵合律度应非偶。
太守西行已不贫，忽获明珠盈大斗。
归立螭头未是迟，暂向棠阴问遗叟。
十二峰·松峦
阎伯敏（宋代）

舟船摇摇大巫前，松前丝萝望缠绵。
屏风角轩恰匝背，心在山头人倚船。
题宝山寺二首
释圆悟（宋代）

寓此曾三夏，重来隔五年。
溪山亦良是，怀想转凄然。
初及第归题净慈寺壁二绝
刘涣（宋代）

梵刹仙都顯焕存，心心惟绍法王孙。
俗流不信空空理，将谓长生别有门。
次韵世卿再至白沙
陈献章（明代）

脚底白云无定方，风流到处贺知章。这回却是无人见，走共渔翁酒处藏。
演雅十章
张至龙（宋代）

猩猩陨机穽，鹦鹉鏁金笼。
言笑适为累，缄嘿斯保躬。
寻北冈韩处士
周贺（唐代）

相过值早凉，松帚扫山床。坐石泉痕黑，登城藓色黄。

逆风沈寺磬，初日晒邻桑。几处逢僧说，期来宿北冈。
江城梅花引 夕宿江门
杨慎（明代）

漏声沈。雨声沈。滴滴空阶碎客心。拥单衾。拥单衾。病骨寒侵。

争教不断魂。静闻枥上嘶羸马。巴童熟睡荒鸡哑。旅游难。

白首衰残。何日歇征鞍。
观月记
张孝祥（宋代）

月极明于中秋，观中秋之月，临水胜；临水之观，宜独往；独往之地，去人远者又胜也。然中秋多无月，城郭宫室，安得皆临水？盖有之矣，若夫远去人迹，则必空旷幽绝之地。诚有好奇之士，亦安能独行以夜而之空旷幽绝，蕲，顷刻之玩也哉？今余之游金沙堆，其具是四美者欤？

盖余以八月之望过洞庭，天无纤云，月白如昼。沙当洞庭青草之中，其高十仞，四环之水，近者犹数百里。余系船其下，尽却童隶而登焉。沙之色正黄，与月相夺；水如玉盘，沙如金积，光采激射，体寒目眩，阆风、瑶台、广寒之宫，虽未尝身至其地，当亦如是而止耳。盖中秋之月，临水之观，独往而远人，于是为备。书以为金沙堆观月记。
寄哭西川坛长广济大师
齐己（唐代）

千万僧中宝，三朝帝宠身。还源未化火，举国葬全真。

文集编金在，碑铭刻玉新。有谁于异代，弹指礼遗尘。
集奉川道中
释文珦（宋代）

一路盘云远，连朝策瘦筇。
神祠依古木，佛屋占奇峰。
立石分田界，疏泉作涧舂。
因思似乡土，归意忽然浓。
送宜兴张教授彦高
方回（元代）

忆我南湖老，循王又有孙。
新升阳羡郡，改观大成门。
官异吏曹冗，士知师道尊。
诸生果成服，此事要深论。
往卜邻驿山间四绝句 其三
湛若水（明代）

真成入谷笑鸣驺，谷里云閒水自流。肯许周行平似砥，能输千里作山游。
临江仙
晁冲之（宋代）

谩道追欢惟九日，年年此恨偏浓。今朝吹帽与谁同。黄花都未拆，和泪泣西风。

应恐登临肠更断，故交烟雨迷空。为君一曲送飞鸿。谁能推毂我，深入醉乡中。
无题
王灼（宋代）

桐孙枝有海潮音，玉指初调万簌沉。
烛影荧荧锁窗底，此时端欲见琴心。
看花
羊士谔（唐代）

一到花间一忘归，玉杯瑶瑟减光辉。

歌筵更覆青油幕，忽似朝云瑞雪飞。
异同
梅尧臣（宋代）

吾闻圣贤心，不限亲与疏。
义殊目前乖，道同异代俱。
尧舜及周孔，千载趋一途。
盗跖诮孔氏，弟子将党欤。
跖自驱其众，日念杀不辜。
河滨捧土人，海畔逐臭夫。
塞川岂量力，同趣即尔徒。
尔既不自过，反以此为纡。
蝶恋花·檐溜潺潺朝复暮
王之道（宋代）

檐溜潺潺朝复暮。燕子衔泥，穿幕来还去。素锦青袍知有处。花光草色迷汀渚。春不负人人自负。君看流觞，只恁良宵度。厌浥小桃如泣诉。东风莫漫飘红雨。
与素芳女弟子论诗
多敏（清代）

何必论唐宋，诗原写性灵。遣怀明似月，落管灿于星。

语夺千山绿，思灯一水青。只今谁作者，空缅旧仪型。
悼子乘二首
皇甫濂（明代）

溟溟雨露集，熙熙岁始更。
灵蠢各有化，人理独无生。
念我泉下子，一绝如朝荣。
生男以待终，胡为遘夭茕。
天夺良以速，安贵颜仁名。
清尘布虚室，寒晦凝轩屏。
宿草旅庭荐，哀鸟为悲鸣。
怅恍鲤趋日，礼训犹用情。
流目无存形，涕泪交沾缨。
恫忧何能已，叹息每遗声。
堂闱旷綦迹，诗书空复盈。
奚但肠九回，心膂成颓崩。
愧乏延陵达，无乃伤吾明。
虞美人（寄情）
王齐愈（宋代）

黄金柳嫩摇丝软。永日堂堂掩。卷帘飞燕未归来。客去醉眠欹卷、殢残杯。眉山浅拂青螺黛。整整垂双带。水沈香熨窄衫轻。莹玉碧溪春溜、眼波横。
磬湖居士得片石于斗坡山其长五尺其广一尺有
喻良能（宋代）

六丁驱石日本，堕落斗坡山中。
一片苍珪紫玉，几回秋雨春风。
不假镌镵刻削，自然巧妙嵌空。
居士置之朝爽，是谓飞来小峰。
题白鹤山房
叶春及（明代）

主人茅堂秋瑟瑟，留宾柏坞酒常开。山空白鹤何年去，日暮流萤隔幔来。

池草世传鹦鹉赋，海门东瞰凤凰台。黄金白发俱尘土，鸥鸟从君幸不猜。
南岳
陶弼（宋代）

祝融何峻极，下看白云根。
绝顶人稀，诸峰势独尊。
阔能遮日域，高不避天阍。
偈六十三首
释道宁（宋代）

露地白牛烹却了，清风细切亦虚传。
报慈此夜凭何献，一碗粗汤直万千。
两手持来如得用，不须辛苦走山川。
悼八婶孺人
郑刚中（宋代）

当年枣栗奉高堂，憔悴俄惊哭杞梁。
目见两孤成乳酪，坐闻一杞胜冰霜。
仙游已作朝霞会，尘世空将旧屦藏。
莫问生来寿何许，曾孙儿女亦成行。
元夕寓淞行台 其一
陈炜（宋代）

六街箫鼓动欢声，独坐行台看月明。不是有心贪胜赏，偶逢时节独关情。
代葛沙门妻郭小玉作诗二首 其一
鲍令晖（南北朝）

明月何皎皎，垂幌照罗茵。若共相思夜，知同忧怨晨。

芳华岂矜貌，霜露不怜人。君非青云逝，飘迹事咸秦。

妾持一生泪，经秋复度春。
偈颂一百零一首
释慧性（宋代）

才开口又成剩语，不开口又成增语，
发机须是千钧弩。草店家风别，
翻云又覆雨。若是陶渊明，
攒眉便归去。
太白醉归图
顾观（元代）

歌成芍药倒金壶，并辔宫官马上扶。
乐部余音随彩旆，仙班小队下清都。
长庚万丈文章焰，后世千年粉墨图。
江左青山旧时月，一杯谁慰客坟孤。
梅市道中
陆游（宋代）

去去浮官浦，悠悠数客樯。
蓼花低蘸水，枫树老经霜。
箫鼓迎神闹，鉏耰下麦忙。
城西小市散，归艇满斜阳。
偈颂一百零九首 其一○七
释可湘（宋代）

药山久不上堂，石中蕴玉。院主率先启请，眼里无珠。

昧一己而且从，误三军尤可悯。大似𪇅𪇅鸟守空池，鱼从脚下过，𪇅𪇅总不知。
庆元己未冬至前二日访林公度至栗山翌日同访吴必大林季亨容之偕行爱其溪山池亭之胜为之赋诗
黄干（宋代）

篝火下脩岭，褰衣涉清川。夜投故人庐，洞壑藏真仙。

一水远萦纡，两山对蜿蜒。但见烟云深，不识车马喧。

主人敬客至，杯酒罗堂前。诸孙竞劝酬，烹羊杂鸡鲜。

同来二三人，妙语争春妍。此会良独难，达旦不复眠。

鸡鸣秉烛游，到君新池边。中有读书堂，藏书足精研。

把笔记姓名，徘徊怅无缘。天明驱车去，去上层冈巅。

回首三叹息，安得数亩田。结茅与君邻，啸傲终残年。
送李清宇因寄滁阳旧游
周孚（宋代）

君行还过永阳郡，忽忆老夫尝赋诗。庶子泉头纳凉处，醉翁亭赋送秋时。

春来猿鸟应思我，别后林泉定付谁。为语东风木芍药，暮年衰鬓不相宜。
金樽吟
爱新觉罗·弘昼（清代）

世事无常耽金樽，杯杯台郎醉红尘。
人生难得一知己，推杯换盏话古今。
庚午三月三日招诸大雅松云精舍修禊集兰亭字
慧霖（清代）

契合形殊坐品贤，临风感事亦欣然。一春流水怀今日，万古人生骋少年。

有管无弦幽静室，左兰右竹盛阴天。清游长在初修地，此外林亭况已迁。
命瞻录近诗寄日新
周孚（宋代）

涉世殊无味，言诗粗有芽。尔能明瑟僩，吾不惮车斜。

老管元江苇，寒笺更蜀麻。因书寄痴叔，剩为乃翁誇。
和秋柳
徐夜（明代）

摇落江天倍黯然，隋堤鸦噪夕阳边。
谁家楼角当霜杵，几处关程送晚蝉？
为计使人西去日，不堪流涕北征年。
孤生蕉萃应相似，怕见残枝带暮烟。
独酌试药玉滑盏，有怀诸君子。明日望夜，月庭佳景不可失，作诗招之
苏轼（宋代）

镕铅煮白石，作玉真自欺。琢削为酒杯，规摹定州瓷。

荷心虽浅狭，镜面良渺弥。持此寿佳客，到手不容辞。

曹侯天下平，定国岂其师。一饮至数石，温克颇似之。

风流越王孙，诗酒屡出奇。喜我有此客，玉杯不徒施。

请君诘欧、陈，问疾来何迟。呼儿扫月榭，扶病及良时。
奉陪安抚大卿登八阵台览观忠武侯诸葛公遗像偶成长句
张演（宋代）

白帝城西鱼腹浦，十月江平见津浒。当年累石纷成行，此地卧津经讲武。

辕门外建严中权，列阵相承存后伍。何人蛇势识常山，未数鱼丽矜郑拒。

悬知精神贯金石，尚想号令严钲鼓。老兵料敌应疑生，川后澄波其敢侮。

向令赤伏有遗符，下睨皇州直指取。云何遗迹司神明，独靳丰功被寰宇。

高城置酒供临眺，往事兴怀增叹抚。巍然王佐三代前，信矣名言照千古。
登镇淮楼
黄梦鸿（明代）

缥缈飞楼景色佳，凭高一望遍天涯。蜀山西去连三楚，淝水东来带两淮。

近市碧烟斜日起，远村芳树暮云霾。仲宣徙倚应词赋，暂息尘机散旅怀。
柳花
虞诏（宋代）

短长亭外柳依依，念我心归未得归。
粉蝶不知行客恨，也随飞絮点征衣。
乱后山中作
杜荀鹤（唐代）

自从天下乱，日晚别庭闱。兄弟团圞乐，羁孤远近归。

文章甘世薄，耕种喜山肥。直待中兴后，方应出隐扉。
大观四年春夏之交閒居无事触绪成咏得绝句五首 其四
李之仪（宋代）

庭前日转树交阴，坐上风来境自深。度曲已嗟千里客，听蝉已寄两头心。
水调歌头（寿彭守）
戴翼（宋代）

某共审：某官，瑞启福星，祥开诞月。楼浦十万家生齿，焚一瓣香；章江五十里附庸，上千岁寿。万诚芜句，申庆椒觞。仰冀熏慈，俯垂采览。

渤海卖刀剑，河汉洗戎兵。千金六月一雨，万陇稼云横。时节可人如许，天意开祥有在，申月岳生申。五百岁初度，千万户欢声。

栋梁材，霖雨手，庙堂身。日边褒玺已到，岂久试鱼城。快上承明步武，展尽玉堂事业，再使旧毰青。公寿更天远，鼻祖等长生。
和长道候使者宿龙窟见寄
韦骧（宋代）

幽寺傍□□□□，□□昂藏顶翠螺。县尹候迎车暂□，田氓观□□□□。

潭间水黑应龙卧，松表风清独鹤过。□□□□□□我，萧斋倚柱祗长歌。
下小茅峰行平野约四五里入玉晨观
朱凯（元代）

先朝台殿影重重，香霭霏微散碧空。
金液妙存云笈里，玉晨形在宝珠中。
桧生左纽天机契，龙豢前池海脉通。
绿发仙翁披鹿褐，一龛神气与生同。
荔枝香
杨泽民（宋代）

瞰水自多佳处。春未去。绣桷斗起凌空，隐隐笼轻雾。已飞画楝朝云，又卷西山雨。相与。共煮新茶取花乳。开宴处。俯北榭、临南浦。迄逦扁舟，双桨棹歌齐举。座上嘉宾，妙句无非赋鹦鹉。莫惜高烧蜡炬。
来日大难
张舜民（宋代）

去日滔滔似易得，来日藐藐若大难。
一日且作一日调，百年莫作百年看。
晋侯竟尔见新麦，楚王更要食熊蹯。
勿轻白发翁，勿恃青杨质。
物壮则老矣，其寿不可必。
嵇叔夜，郭景纯，
今般人物如何人，皇天何不留逡巡。
端午
周承勋（宋代）

谁家解祟吐千瓶，丹墨交辉走百灵。尽使蛙蛇归药笼，又缠萧艾作人形。

安得綵丝十万丈，东南西北系飘零。
默斋偈
刘才邵（宋代）

稽首金刚狮子座，紫金光聚妙色身。微尘刹土转法轮，演出无边殊胜义。

燃灯如来昔授记，初无一法可得者。云何种种方便门，多劫宣扬不能尽。

观音妙力不思议，元从耳门得昧。烁迦罗首八万馀，随处说法度众生。

云何现身蛤蜊中，不假语言法亦显。当知是法本无法，语默两涂俱解脱。

二乘知见妄分别，偏执所见自缠缚。解缚不离缚处解，还从语默證圆湛。

良哉居士具通眼，一切不随根境转。了知诸法不可碍，刹那真入三摩地。

我愿初没这见闻者，悉悟真常成正觉。
秀野园
释元肇（宋代）

洛阳园圃久荒烟，秀野佳名向此传。云外移山高出屋，门前远水静兼天。

四时争发花无数，五亩中分竹半边。不用笙歌与银烛，夜深渔唱月娟娟。
题蓬莱观
陈轩（宋代）

蓬莱观下瑞烟飘，刘氏曾经此地超。桃圃昔谐王母约，烟霄自地玉皇朝。

白鹅乘去人何在，青鸟飞来信已遥。若使何郎有仙骨，也须吹引凤凰箫。
汨流河驿
钟惺（明代）

叶减秋无几，流深月不难。沙星疏欲活，霜火湿争残。

天水群情定，禽鱼积气安。病身多闭户，惭负此光寒。
题狗葬刘家寺
释善珍（宋代）

废殿何年寺，门开不见僧。
犬眠莎砌日，鸦啄菜池冰。
湿藓侵碑字，空巢缀壁层。
谁家古祠在，无主夜烧灯。
荔子六言
曾几（宋代）

蕉叶定成哙伍，梅花应愧卢前。
金谷危楼魂断，白州旧井名传。
虞万州妻赵安人挽诗二首
魏了翁（宋代）

妇言加妇德，公子嫁公孙。
澹泊於心慊，纷华入耳烦。
晋秦称区国，韩姞烂盈门。
乃与其夫子，十年江上村。
夜半热甚湖上短歌
周紫芝（宋代）

江头老父谁共语，白发垂肩汗如雨。儿方高枕作自畀，雷翁开如傍河浒。

水边云黑雨欲成，山外天高月将吐。江湖满地身未归，星斗横空夜如许。
忆长安。正月
谢良辅（唐代）

忆长安，正月时，和风喜气相随。献寿彤庭万国，

烧灯青玉五枝。终南往往残雪，渭水处处流澌。
偶得石室酒独饮醉卧觉而有作
陆游（宋代）

初寒思小饮，名酒忽堕前。
素甖手自倾，色若秋涧泉。
浩歌复起舞，与影俱翩僊。
一笑遗宇宙，未觉异少年。
诗人不闻道，苦叹岁月迁。
岂知汝南市，自有壶中天。
河洛久未复，铜驼棘森然。
秋风归去来，虚老玉井莲。
柬江研澜
马朴臣（清代）

人世交游蝇逐膻，同床各梦纷纠缠。霜群雪侣非凡缘，我曹意气天所联。

江君逸态何蹁跹，才锋舌剑惊华筵。对我俯首常不言，情灵默契游先天。

昔旅于越交雪莲，三生公案重拈诠。空山赠答留诗篇，为君提唱君缠绵。

恨不同泛山阴船，明朝笔舞书长笺。为言日午枕书眠，忽然身到飞来巅。

三生石上某在焉，两人大笑手拍肩。恍忽记取前生前，东山微雨西杜鹃。

落花如雪春风颠，吁嗟此境非人间。梦耶觉耶情乎禅，庄惠观鱼濠水边。

伯牙入海随成连，眼中万象成云烟。嗟我与子岂不然，会将水牯骑花田，并吹铁笛空中仙。
自钱塘由富春桐江抵七里滩同范仲昭
王叔承（明代）

鸣榔晓发钱塘江，波开绿酒浮春缸。
江风吹帆三百里，青山片片随船窗。
山头挂天根插水，两岸阴森那可已。
游郎如坐彩云来，人家尽住瑶屏里。
三江烟树嗟空阔，谁道龙中更奇绝。
陡岩岚翠寒扑肌，拂手藤花洒香雪。
荆扉女儿扬茜裙，映柳窥人半明灭。
山村酒价不用钱，笑减青粳沽竹叶。
风波相遇皆行迈，死生肯付乾坤外。
采芝昨上桐君庐，占星又宿严陵濑。
自上封下福岩道旁访李邺侯书堂山路榛合不可
张栻（宋代）

石壁巉岩路已荒，人言相国旧书堂。
临机自古多遗恨，妙策当年取范阳。
复和怜字韵二首
吴芾（宋代）

拟归林下度余年，底事天公不见怜。
新岁已惊青鬓换，故园还想绿阴连。
敢萌痴意贪非据，但欲冥心任自然。
今日有谁闻此语，只应白石与清泉。
晓起
徐基（清代）

晓起浑无事，茫然仙此生。渐随池砚老，仍逐羽毛轻。

久约心方坦，思艰气自平。他乡常作客，管子代春耕。
偈颂八十七首
释慧开（宋代）

今朝三月初十，击鼓禅徒毕集。
欲知时节因缘，雨落阶头便湿。
会即各自归堂，不地何劳久立。
从军行二首
顾况（唐代）

弭节结徒侣，速征赴龙城。单于近突围，烽燧屡夜惊。

长弓挽满月，剑华霜雪明。远道百草殒，峭觉寒风生。

风寒欲砭肌，争奈裘袄轻。回首家不见，候雁空中鸣。

笳奏遝以哀，肃肃趣严程。寄语塞外胡，拥骑休横行。

少年胆气粗，好勇万人敌。仗剑出门去，三边正艰厄。

怒目时一呼，万骑皆辟易。杀人蓬麻轻，走马汗血滴。

丑虏何足清，天山坐宁谧。不有封侯相，徒负幽并客。
醉花阴（试茶）

舒亶（宋代）

露芽初破云腴细。玉纤纤亲试。香雪透金瓶，无限仙风，月下人微醉。

相如消渴无佳思。了知君此意。不信老卢郎，花底春寒，赢得空无睡。
葆真观妙冲先生归山以诗送之
赵佶（宋代）

当年问道属高人，曾揽霞衣到紫宸。身是三山云外侣，心无一紫世间尘。

征鸿望极幽栖远，驾燕归飞洞府新。多谢为传心法妙，此真真外更无真。
赠娄侍御南都提学
江源（明代）

策名飞步冠群贤，献纳司存雨露边。

两地山川分节制，九流人物待陶甄。

公车未结王生袜，壮志仍输祖逖鞭。闻说公乡尽南望，春风双佩好朝天。
枕上和圆机绝句梅花十有四首
晁说之（宋代）

岂是梅花最早开，六霙先已发阳台。
泾南渭北花如锦，太白山头只有梅。
送夏允中总制浙东兼巡抚
陶安（明代）

九五龙飞始建都，廷臣领命出分符。要参将相施韬略，直使山分尽兔狐。

铁骑晓腾霜气肃，玉笳夜奏月轮孤。皇仁遍布东南境，绥恤群黎萃版图。
西江月·葆炼中分相火
吕岩（唐代）

葆炼中分相火，行持外借方鞋。清虚爽彻御□□。□□□□□□。□□□□□□，□□灵宝为胎。十分无极至真来。恍惚芝骈羽盖。
南乡子 其一 初夏忆草堂，次曹顾庵初夏韵
王士禄（清代）

游屐息春忙。著雨幽墀似曲塘。砌外三桐层碧引，过墙。

接叶愔愔覆草堂。

摇日夕窗凉。破梦棋声静曲房。入夜流萤依竹见，还藏。

簟展方流玉水长。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
杨廷理（清代）

风急难为定，纵横东吉洋。
惊人千顷浪，抚己九回肠。
云气倏开爽，天心宁混茫。
不波殊可庆，恋阙敢相忘。
和陶渊明饮酒 其十一
戴良（元代）

靡靡岁云晏，此已非吾时。浮居执荡志，逝将与世辞。

破屋交悲风，得处正在兹。握粟者谁子，无烦决所疑。

道丧士失己，节义久吾欺。于心苟不愧，穷达一任之。
挽赵秋晓
翟佐（宋代）

畴昔追随日，团头笑语同。
酒船浮大白，荔圃擘轻红。
入社惭招亮，忘年肯友戎。
向来觞咏地，古木起悲风。
寄清旷兄弟
邓深（宋代）

一别春三见，相思是几回。
自离夔府后，已过岳阳来。
寒食还虚度，酴醾幸晚开。
到时犹可及，应得共衔杯。
奉陪颖叔赋锁
沈辽（宋代）

昔年曾到洛城中，玉椀金盘深浅红。行上荆溪溪畔寺，愧将白发对东风。
感泉山
李琮（唐代）

才到林峦契赏心，萧然便欲卸朝簪。
两三里路穿田水，四五人家倚树阴。
渔叟投竿惊鹭宿，牧童停留学禽音。
清丝洞裹泉声音，流出空山换古今。
又追和虞奎章韵四首。¤
马治（明代）

梅花香冷返冰魂，往事茫茫迹未论。
宝剑已随龙化去，谁怜水上刻舟痕。
挽云屋徐侍郎 其二
王义山（宋代）

雁塔题名墨尚鲜，九州四海此同年。故人直上青云路，凡俗那能白骨仙。

不善巧图真个拙，祇因方处久些圆。万钟不博箪瓢乐，有命何如有性焉。
王黄华墨竹
元好问（金朝）

古来画竹尊右丞，东坡敛袂不敢评。开元石本出摹写，燕市骏骨留空名。

亦有文湖州，画意不画形。一为坡所赏，四海知有筼筜亭。

深衣幅巾老明经，老死不敢言纵横。岂知辽江一派最后出，运斤成风刃发硎。

雪溪仙人诗骨清，画笔尚馀诗典刑。月中看竹写秋影，清镜平明白发生。

娟娟略似萱草咏，落落不减丛台行。千枝万叶何许来，但见醉帖字欹倾。

君不见忠恕大篆草书法，赵生怒虎噀墨成。至人技进不名技，游戏亦复通真灵。

百年文章公主盟，屏山见之跽且擎。声光旧塞天壤破，议论今著儿曹轻。

有物于此鸣不平，悲邪啸邪谁汝令？只恐破窗风雨夜，怒随雷电上青冥。
野菜
吕南公（宋代）

采采新英出远冈，生香不断冷垂浆。地神手老皮先紫，山鬼肠饥色更苍。

野馔自宜清品味，世情谁识淡馨香。旧林春草盘飧惯，忆共邻翁踞坐尝。
投赠通守陈虚中
谢薖（宋代）

前驱负弩旆旌忙，凛凛寒风挟晓霜。人道奸藏有三穴，公知民病极千疮。

摇毫端是霹雳手，抵几还惊凫鹜行。莫向琳宫坐閒冷，太阿何事匣中藏。
杂小诗八首 其八
朱松（宋代）

避世山中祇树亭，绿阴绕舍忽青青。抛书自笑爬沙手，要挽天河洗甲兵。
筠园
欧璞持（明代）

扫石披衣爱绿阴，独期嵇阮得相寻。挹来霜露新秋气，题就琅玕大雅音。

覆径花因风冷煖，临池鱼共影浮沉。不知人世推高节，箨落长虚片片心。
逍遥咏
宋太宗（宋代）

逍遥抱一岂相差，方便门开智慧花。
神室分形添石髓，华池巨燄隐灵砂。
穹隆备实归宗旨，释意从容不是赊。
滋味勿教贪过度，必然混世老天涯。
八月病中
连文凤（宋代）

此病从何得，蹉跎过六年。
家贫无长物，药债似随肩。
衰飒形如鬼，清臞骨不仙。
死生俱一梦，吾自乐吾天。
王梦楼斋中夜话 其二
贾虞龙（清代）

黄叶愁风雨，青山感岁华。年来贫到骨，久住即成家。

奇数真三黜，吟情尚八叉。多君车笠意，深夜笑言哗。
分绣阁夜作二首
高似孙（宋代）

识字始多忧，悟理良自苦。
少小习句读，岂解工训诂。
一从入老习，甚觉悔雕组。
人生各用命，何乃太知古。
典谟必皋契，诗句须李杜。
生居诸公后，已觉万事忤。
勤妇少完袄，惰农甘莽齿。
八卦不可推，天意眇如许。
送范漕赴召 其二
洪咨夔（宋代）

淮头蜀口几虺隤，百战山川入眼来。行伍姓名浑历历，定知水镜不遗材。
鄱阳萧性渊能鼓琴琴号霜钟是其曾大父宋南渡时所畜者其家上世善琴云
宋褧（元代）

池台肠断雍门周，艮岳繁华逐水流。往事寥寥君不见，金仙垂泣渭城秋。
送程公辟刑部出守南昌
王珪（宋代）

钟陵从昔号名州，绿发仙郎作郡侯。
波送蛟龙归海上，云随旌旆落天头。
金刚随机无尽颂·知见不生分第三十一
释印肃（宋代）

真如实不如，万法了无依。
钟中无鼓响，不堕往来机。
河津观龙门歌
冯敏昌（清代）

惊涛殷地声如雷，濒河路折听喧豗。连天烟雾不知数，西望一气连峰开。

峰如连牛亦奇哉，岂谓河自峰腰来。骑危路转峰还回，地穷转石蹶斯下，天成巨闬高何嵬。

仰看铁壁形如隤，俯积云气容如灰。想像昆仑万里导源至此偪拶不得出，丰隆列缺乃驱应龙画地鼓翼掉尾扬其颏。

厓开巘豁奚迟回，山口一石门还阂。谁令千丈势忽断，真见当时指麾万众雷辊电激轰钳锤。

河流怒喷风回埃，建瓴一泻无垠垓。长澜千里更东下，高掌万仞从西摧。

吁嗟神功安可能，云雷合赖经纶才。试观千秋万古山童水不竭，于中禹迹令人慨想心徘徊。

山前古庙临危台，降神拜奠倾云罍。云松绕屋鸣作籁，龙蛇满壁昏成煤。

一从洒澹诸沈灾，何意逝水还相催。淇园竹竿下不尽，宣房瓠子空悲哀。

我愿元气深滋培，权衡迭运兼公台。济川舟喜盛世见，清河颂许诗人裁。
次韵俞仲基对雨二首 其一
董纪（明代）

田家信五行，甲子只祈晴。柱础俄先润，天瓢忽屡倾。

水声寒汨汨，云气白英英。缩手防揫敛，农人奈此情。
陈山谒吴越五王分祠
刘熺（宋代）

海村崇祖祀，吴越旧王家。
里老称遗泽，文孙避俗哗。
玉金荣带印，俎豆荐葵{上艹下左木右且}。
欲补迎春曲，须歌陌上花。
泮池荷香
陈廷瑚（清代）

泮水澄如镜，荷花郁满池。飘香薰俎豆，耀彩映兰芝。

爽籁舒红萼，清流泛绿姿。淑陶君子品，景仰溯洄之。
退宫人二首
张祜（唐代）

开元皇帝掌中怜，流落人间二十年。

长说承天门上宴，百官楼下拾金钱。

歌喉渐退出宫闱，泣话伶官上许归。

犹说入时欢圣寿，内人初著五方衣。
微雨入雁山观老僧岩憩石梁洞
王又曾（清代）

泄云蒙晨曦，瓦溜止犹滴。勇拖绿玉枝，邈与精灵觌。

林转藏小天，谷幽露很壁。万叶竞春萌，带雨绿淅淅。

闯然老苾刍，山骨几时剔。高萝缉袈裟，黝碧光鼎鬲。

危梯耸高檐，阴洞发深幕。巨石势分，倚穹仰可惕。

厂屋中堂隍，牢构底同甓。坐挹新乳花，坼裹自煎喫。

模糊山下村，湿烟空幕。
陌上桑
李昌祺（明代）

曈昽晓日艳阳天，此时秦家蚕正眠。春深桑叶嫩芊绵，罗敷采摘出城边。

东条西条相纠缠，满目淑景丽且妍。繁红芳紫万仍千，煇煌宫锦绚晴川。

照见罗敷貌婵娟，鬓云倭堕鸦色玄。步摇斜插钗凤偏，素姿何曾屑丹铅。

香龈皓齿疑贝编，眉横青山黛绿填。杏脸细腻霞晕鲜，项如蝤蛴搓玉圆。

额角斜贴翠花钿，宝珰耀耳玛瑙悬。裙拖秋水笼步莲，月钩窄小进难前。

盘囊锦带缀珠璇，同心绾结一双联。暖风披拂飘兰荃，从傍过者惊复怜。

尽道罗敷是神仙，使君骏马来翩翩。下马揖赠黄金钱，欲同携手共周旋。

罗敷低头久默然，逡巡微听细声传。自陈未笄窥简篇，颇知礼训守贞坚。

闺房节操雪霜蠲，莹比明蟾照清渊。夫君豪侠称英贤，才兼文武寔两全。

骅骝丝辔象牙鞭，麒麟锁甲剑龙泉。扬麾分符领兵权，雕戈画戟拥旌旃。

流苏复帐驼绒毡，博山乱喷沈水烟。侍儿浓妆森后先，霞绡长裾舞褊褼。

左回右转何轻便，舞罢巧按鹍鸡弦。烹羔刺豹开琼筵，蒲萄名酒满觥船。

犀箸不下饫腥膻，夫君欢娱无与肩。罗敷嘉言皆陈宣，陈竟敛衽携筐还。

人生妃匹本定缘，使君有妻谅盛年。丁宁疾驱归去遄，结发义重勿弃捐。
七月二日大风作一昼夜方止土人云此风潮信也三首 其三
张嵲（宋代）

风潮初见土人云，始愧鲰生泥昔言。却以所经疑柱史，著书应祗为中原。
如归亭
章岷（宋代）

邑境人歌令尹贤，构亭裁址俯清涟。
风高送目帆侵日，秋霁凭阑水接天。
越茗似云邀客试，吴蒪如線佐庖鲜。
政馀授馆多投辖，费尽公田种秫钱。
长相思
徐霖（宋代）

听莺声。惜莺声。客里鸟声最有情。家山何处青。

问归程。数归程。行尽长亭又短亭。征衫脱未成。
与吕微仲范彝叟登福山寺
郭忠孝（宋代）

夹路东风花欲燃，群仙携傍翠微巅。空阶遍撒金莲火，虚殿高烧宝篆烟。

禅寂静谈支遁后，道源真悟伏羲前。寻僧未及鸠莲社，且共清樽石榻连。
客去
武衍（宋代）

晋人冠子羽人衣，客去移床傍水池。
扇影不摇蕲竹净，藕花风里看唐诗。
远如期
曹勋（宋代）

约指金环瘦不持，罗衣宽尽减腰围。
红芳坐消歇，王孙归不归。
舟行青溪道中入歙十二首
方回（元代）

刺桐花发草如蓝，欲卸绵袍剪紵衫。
一夜春霜忽如雪，江南天气不家蚕。
金陵十二钗正册·巧姐
曹雪芹（清代）

势败休云贵，家亡莫论亲。
偶因济刘氏，巧得遇恩人。
四安舟中
程炎子（宋代）

多行三两日，犹在四安舟。
天正当寒夜，人偏作远游。
风高云叶动，江阔浪花浮。
会得幽閒趣，唯应是白鸥。
别州民
白居易（唐代）

耆老遮归路，壶浆满别筵。
甘棠无一树，那得泪潸然。
税重多贫户，农饥足旱田。
唯留一湖水，与汝救凶年。
杂体诗·陶征君潜田居
江淹（南北朝）

种苗在东皋，苗生满阡陌。
虽有荷锄倦，浊酒聊自适。
日暮巾柴车，路暗光已夕。
归人望烟火，稚子候檐隙。
问君亦何为，百年会有役。
但愿桑麻成，蚕月得纺绩。
素心正如此，开径望三益。
摸鱼儿 酒边留同年徐云屋三首 其一
刘辰翁（宋代）

怎知他、春归何处，相逢且尽尊酒。少年袅袅天涯恨，长结西湖烟柳。

休回首。但细雨断桥，憔悴人归后。东风似旧。问前度桃花，刘郎能记，花复认郎否。

君且住，草草留君剪韭。前宵更恁时候。深杯欲共歌声滑，翻湿春衫半袖。

空眉皱。看白发尊前，已似人人有。临分把手。叹一笑论文，清狂顾曲，此会几时又。
和范御史石仓晚泊
赵抃（宋代）

天迥旅怀阔，风长野叫来。沧波清可爱，先为濯京埃。
访黄给事承往宝陀礼普门大士留偈
释正觉（宋代）

泛舟谁畏海门津，丈室来寻彼上人。
麈语欲求青眼旧，友心未爽白头新。
黄家羊卧藩篱晚，梅氏仙游岛屿春。
糊饼馒头看手段，观音妙智在尘尘。
浣溪沙（和洪舍人）
赵磻老（宋代）

刘氏风流设此冠。今谁将去伴珠鬟。君家兄弟二俱难。

驰去请观流汗马，钓时休等烂银盘。明朝吟咏有方干。
宫词 其八十九
王仲修（宋代）

圣人夜宴蓬莱殿，星汉沉沉玉漏迟。楼角轻云捧新月，宫人笑指似蛾眉。
寄紫阁隐者
贯休（唐代）

积翠藏一叟，常思未得游。不知在岩下，为复在峰头。

苔上枯藤笐，泉淋破石楼。伊余更何事，不学此翁休。
平定州 其一
冯晟（清代）

终古雄图剩劫灰，晋阳锁钥耸崔嵬。五更鼓角横秋色，四塞河山属霸才。

路险直随奔马下，城高都傍乱峰开。从今袖有风云气，曾到天门顶上来。